Markant flere indbrud i sommerhuse - Kriminalitet - Indland
JP-læser om 200 kr. Eremitage-entré: ...
Kriminalitet 22.04.10 kl. 07:54
Markant flere indbrud i sommerhuse
Stadig flere danskere oplever at komme til et sommerhus, som har haft ubudne gæster. Nye tal fra Forsikring & Pension viser således, at antallet af indbrud i sommerhuse er steget med 91 procent de sidste fem år. Fra 2008 til 2009 lyder stigningen på 38 procent, skriver MetroXpress.
- Indbrudstyvene er på spil som aldrig før i øjeblikket. Især uden for weekender og ferieperioder står mange sommerhuse tomme, og det giver tyvene gode arbejdsbetingelser, siger chefkonsulent i Forsikringsoplysningen Christian Skødt til avisen.
Endnu værre ser det ud med tallene for, hvor meget der bliver stjålet i folks sommerhuse. Fra 2005 til 2009 er erstatningerne steget med 120 procent. Det skyldes, at danskerne i stigende grad har værdier liggende i sommerhusene.
- Flere har fået fladskærme, gode musikanlæg og dyre møbler i deres sommerhus. Det har indbrudstyvene nu for alvor fundet ud af, siger Christian Skødt.
Karsten Nielsen, der er specialkonsulent i Det Kriminalpræventive Råd, mener, at danskerne generelt er for dårlige til at sikre deres boliger.
- Det er en alvorlig udvikling, at der er sket en så markant stigning. En del af forklaringen er, at danskerne ikke har nogen særlig tradition for at sikre sig, siger Karsten Nielsen.
Sommerhus bugnede af tyvekoster